## Statut Mladih Hrvatske

### NN 116/2011 (14.10.2011.), Statut Mladih Hrvatske

POLITIČKE STRANKE

2272

Na temelju Zakona o političkim strankama i Zakona o financiranju političkih stranaka, nezavisnih lista i kandidata (»Narodne novine« br. 1/07), osnivačka Skupština Mladih Hrvatske održana 8. srpnja 2011. godine donijela je

STATUT

MLADIH HRVATSKE

I. OPĆE ODREDBE

Članak 1.

Ovim Statutom određuju se: naziv i sjedište, pečat i znak, predstavljanje i zastupanje, ciljevi i načela djelovanja, članstvo, ustrojstvo i djelovanje, tijela upravljanja, način njihovog izbora i opoziva, trajanje mandata te način odlučivanja, sredstva za rad, prestanak te postupak s imovinom u slučaju prestanka stranke, kao i sve ostale značajke za rad i djelovanje MLADIH HRVATSKE (skraćeno u daljnjem tekstu: MH).

Članak 2.

Naziv stranke je: MLADI HRVATSKE. U skraćenom obliku naziv je MH.

Sjedište MLADIH HRVATSKE je u Zagrebu.

Članak 3.

MH ima pečat i znak.

Pečat je okruglog oblika promjera 35mm sa znakom stranke u sredini. U podnožju ispod znaka, navedeno je sjedište stranke.

MH može imati više pečata. Znak je sastavljen od stiliziranih slova M i H koja se nalaze u sredini znaka. Pod slovima MH, ispisano je Mladi Hrvatske.

Članak 4.

MH djeluje na području Republike Hrvatske, u skladu sa zakonima.

Članak 5.

MH predstavlja i zastupa njezin predsjednik.

U slučaju spriječenosti, predsjednik može ovlastiti drugu osobu za obavljanje poslova.

Članak 6.

MH je građanska demokratska stranka. MH djeluje pod vodstvom pretežno mladih ljudi s ciljem unapređenja i izgradnje moderne Republike Hrvatske u zemlju bogatstva, blagostanja, demokracije i solidarnosti.

II. CILJEVI I NAČELA DJELOVANJA

Članak 7.

Djelujemo u Republici Hrvatskoj pod vodstvom pretežno mladih ljudi s ciljem unapređenja i izgrađivanja Republike Hrvatske u zemlju blagostanja, sreće i ljubavi kroz djelotvoran i aktivni gospodarski, poljoprivredni, kulturološki, društveni program.

Članak 8.

Udruživanjem ljudi, te koncentracijom njihove inteligencije postižu se željeni rezultati, a entuzijazam kod mladih treba iskoristiti i usmjeriti ka pravom cilju. Kreativnost, rad, marljivost i poštenje temelji su zdravog društva.

Članak 9.

MH vodit će sve svoje poslove i politike u skladu s moralnim i etičkim načelima.

Članak 10.

Stranka surađuje s udrugama, drugim strankama te nezavisnim listama i pojedincima koji nisu njezini članovi, zbog ostvarivanja zajedničkih ciljeva po određenim programima.

Članak 11.

Rad MH-a je javan, a ostvaruje se obavještavanjem članstva i javnosti putem priopćenja, konferencija za tisak i prisustvom predstavnika (predstavnica) javnog informiranja na skupovima Stranke. Javnost rada Stranke može se, iznimno, isključiti kad se raspravlja i odlučuje o: strategiji i taktici izborne promidžbe i nominiranju izbornih kandidata/tkinja.

III. ČLANSTVO

Članak 12.

Redovnim članom ili članicom može postati svaka punoljetna poslovno sposobna osoba s državljanstvom Republike Hrvatske, koja prihvaća Statut i Program MH-a te prava i obveze člana MH-a. Članom (članicom) Stranke postaje se potpisom pristupnice i upisom u Registar članova MH-a, kojeg vodi glavni tajnik MH-a. Časni sud može osporiti upis u Registar članova MH-a.

Svaki član pripada jednom ogranku, po mjestu prebivališta.

Članak 13.

Član sudjeluje u radu MH-a i potiče druge u cilju ostvarenja Statuta i Programa MH-a, aktivno se uključuje u promidžbu i predizborne aktivnosti MH-a, sukladno osobnim sposobnostima i interesima MH-a, te promiče i predstavlja program i interese MH-a.

Član može birati i biti biran ili imenovan u tijela MH-a kao i biti kandidatom za lokalne, regionalne ili državne izbore, te tijela izvršne vlasti iz redova MH-a na svim razinama.

Svaki član treba izvješćivati tijela MH-a o svim promjenama vezanim uz ime, adresu stanovanja, zanimanje, radno mjesto i sl.

Svaki član treba biti pravodobno i istinito informiran o radu MH-a na svim razinama, dobivati stranačko glasilo, te dobiti člansku iskaznicu.

Član (članica) MH-a ima sljedeće obaveze:

– promicati Program Stranke i zalagati se za njegovo oživotvorenje;

– pridržavati se odredaba Statuta Stranke;

– provoditi odluke tijela Stranke;

– zalagati se za interese Stranke i čuvati njezin ugled;

– izvršavati ostale dužnosti u skladu s ovim Statutom.

Članak 14.

Članstvo u MH-u, prestaje:

Istupanjem člana iz MH-a na temelju njegove pismene izjave.

Brisanjem iz registra članova u slučaju smrti.

Isključenjem iz članstva, ako član narušava svojim djelovanjem Statut, Program, etičke i moralne vrijednosti do kojih drži MH.

Članak 15.

Počasni član MH-a može postati osoba zaslužna za promicanje i razvoj etičnih i moralnih vrijednosti.

Predsjedništvo MH-a donosi pojedinačne odluke o počasnim članovima te dodjeljuje priznanja i zahvalnice.

Članak 16.

Prijedlog za suspenziju ili isključenje, s detaljnim obrazloženjem i navođenjem konkretnih razloga zbog kojih se predlaže isključenje, može podnijeti svaki član ili svako tijelo MH-a Časnom sudu MH-a.

Konačnu odluku o suspenziji ili isključenju iz članstva donosi Časni sud MH-a, u roku od trideset (30) dana od dana primitka prijedloga za isključenje.

Protiv odluke Časnog suda MH-a, nezadovoljna strana ima pravo žalbe Nadzornom odboru MH-a, čija je odluka konačna.

IV. USTROJSTVO I DJELOVANJE

Članak 17.

MH je ustrojena na prostornom načelu.

MH ima ustrojstvene oblike:

1. mjesne ogranke

2. općinske ogranke i organizacije gradskih četvrti u većim gradovima

3. gradske ogranke i županijske ogranke.

Temeljni oblik MH-a je ogranak koji se osniva u manjim mjestima. Uvjeti, način osnivanja i zadaće pojedinih ustroja propisat će se Pravilnikom o ustrojstvu MH-a, kojeg donosi Predsjedništvo MH-a. Uvjeti i način osnivanja i zadaće pojedinih oblika propisat će se pravilnikom o organizaciji MH-a, kojeg donosi Predsjedništvo MH-a.

V. TIJELA UPRAVLJANJA

Članak 18.

Tijela upravljanja MH-a su:

1. Skupština Stranke

2. Predsjedništvo Stranke

3. Predsjednik

4. Nadzorni odbor

5. Časni sud.

Članak 19.

Skupština MH-a je najviše tijelo upravljanja strankom. Skupštinu stranke čine Predsjednik MH-a, dopredsjednici MH-a i ostali članovi Predsjedništva, članovi Nadzornog odbora, te delegati iz ustrojstvenih oblika iz članka 17. ovog Statuta. Delegati moraju činiti minimalno 50% Skupštine. Odluku o načinu određivanja i broju delegata za Skupštinu donosi Predsjedništvo MH-a, najmanje 30 dana prije održavanja Skupštine.

Članak 20.

Skupština se saziva u redovnom i izvanrednom zasjedanju, a sve pojedinosti, definiraju se Pravilnikom o vođenju Skupštine, kojeg donosi Predsjedništvo stranke.

Skupština redovito zasjeda u pravilu jednom u četiri godine i tada je to izborna Skupština, koja se u pravilu održava najkasnije 100 dana nakon izbora za Hrvatski sabor.

Predsjednik saziva redovito kao i izvanredno zasjedanje Skupštine. Redovito ili izvanredno zasjedanje Skupštine može iznimno sazvati i zamjenik predsjednika, ako Predsjednik zbog objektivnih okolnosti to nije u stanju učiniti, ili članovi Predsjedništva na temelju odluke 2/3 članova Predsjedništva.

Skupština stranke može donositi odluke ako je zasjedanju nazočno 2/3 delegata. Odluke su pravovaljane kada za njih glasuje više od polovice nazočnih delegata.

Članak 21.

Skupština stranke:

– bira i razrješava predsjednika, dopredsjednike i članove predsjedništva te članove Nadzornog odbora

– utvrđuje temeljna načela politike stranke;

– donosi Statut i dopune Statuta;

– donosi i mijenja Program stranke;

– Skupština djeluje po poslovniku koji sama donosi;

– razmatra i usvaja izvješća o radu središnjih tijela;

– donosi smjernice i odluke;

– donosi financijski plan;

– donosi odluku o prestanku rada stranke;

– dodjeljuje priznanja pojedincima, upravnim tijelima, ustanovama, udrugama i drugim osobama za doprinos u cilju provođenja Programa MH-a i promicanja interesa, te probitka stranke.

Članak 22.

Mandat predsjednika, dopredsjednika i članova predsjedništva, nadzornog odbora te časnog suda traje četiri (4) godine od dana glasovanja i biranja. Mandati se mogu ponavljati.

Članak 23.

Kandidat za predsjednika MH-a dužan je pred Skupštinom iznijeti svoj izborni program.

Predsjednikom MH-a postaje kandidat koji dobije natpolovičnu većinu glasova članova na Skupštini.

Kada je za dužnost u tijelima MH-a predložen jedan kandidat, glasuje se javno, a kada ima dva ili više kandidata, glasuje se tajno.

Ako niti jedan od predloženih kandidata ne dobije potrebnu većinu glasova, u drugi krug izbora ulaze dva kandidata, koja su u prvom krugu dobili najviše glasova.

Ako u drugom krugu niti jedan kandidat ne dobije natpolovičnu većinu glasova, izbori se ponavljaju u roku od četrnaest (14) dana.

Članak 24.

Pravo predlaganja kandidata za sve funkcije u MH-u ima predsjednik Stranke, Predsjedništvo i 20 delegata u roku od 7 dana prije održavanja Skupštine stranke.

Članak 25.

Predsjednik MH-a:

– predstavlja i zastupa MH;

– daje izjave za javnost u ime MH-a;

– može ovlastiti drugog člana ili dužnosnika za davanje izjava u javnosti u ime MH-a;

– predstavlja i zastupa MH na općinskoj i gradskoj razini, u slučaju odsustva predsjednika županijske ili gradske organizacije bez posebne ovlasti;

– predlaže Predsjedništvu imenovanje i razrješenje glavnog tajnika MH-a;

– provodi politiku MH-a sukladno Statutu i Programu MH-a, aktima nadležnih tijela i donosi provedbene političke odluke

– obavlja posredstvom Predsjedništva MH-a nadzor i kontrolu provođenja temeljnih načela Programa i Statuta MH-a, odluka nadležnih tijela stranke, kao i zakonitog poslovanja MH-a u cjelini;

– predsjeda sjednicama Predsjedništva i brine se za zakonito i statutarno donošenje odluka, kao i njihovo provođenje;

– ovlašten je sudjelovati na sjednicama ogranaka i županijskih organizacija u savjetodavnoj ulozi;

– saziva prvu sjednicu Nadzornog odbora nakon Skupštine;

– podnosi izvješće o radu MH-a Skupštini i Nadzornom odboru MH-a u razdoblju između dvaju zasjedanja Skupštine, odnosno između dviju sjednica Nadzornog odbora;

– obavlja i druge poslove utvrđene ovim Statutom.

Članak 26.

MH ima dva dopredsjednika/ce koje bira Skupština na mandat od četiri godine.

Dopredsjednici/ce MH-a mogu biti zaduženi za pojedina područja programa, a za svoj rad odgovaraju predsjedniku/ci MH-a i Skupštini.

Članak 27.

Predsjedništvo MH-a je najviše upravno tijelo između dviju Skupština MH-a i donosi odluke iz svoje nadležnosti na sjednicama, i na druge načine utvrđene Poslovnikom Predsjedništva MH-a. Predsjedništvo ima 5 članova: predsjednik, 2 dopredsjednika i 2 člana izabrana na Skupštini MH-a.

Dužnosti koje se dodjeljuju pojedinim članovima Predsjedništva MH-a moraju biti utvrđene Poslovnikom Predsjedništva MH-a.

Predsjedništvo donosi odluke natpolovičnom većinom svih članova.

Članak 28.

Predsjedništvo MH-a:

– se sastoji od 5 članova;

– svojim političkim djelovanjem ostvaruje Statut i Program MH-a, te deklaracije, rezolucije i odluke koje donosi Skupština;

– utvrđuje i provodi izbornu strategiju MH-a za sve razine izbora;

– donosi odluke o izbornim koalicijama na izborima za Hrvatski Sabor;

– na prijedlog predsjednika MH-a imenuje i razrješuje glavnog tajnika.

– pribavlja i raspoređuje materijalna i financijska sredstva za djelovanje MH-a na svim razinama;

– po potrebi osniva zaklade i druge pravne osobe sukladno zakonu;

– priprema dokumentaciju, vrši organizacijske pripreme i koordinira rad sa glavnim tajnikom za Skupštinu kao i sjednice Nadzornog odbora;

– donosi Pravilnike o unutarnjem ustrojstvu i radu svih tijela MH-a;

– donosi odluke o promjeni adrese sjedišta stranke;

– donosi svoje odluke običnom većinom (50%+1) uz zadovoljavanje kvoruma (kvorum označava broj članova koji je potreban nazočiti glasovanju da bi odluka bila valjana, a to je većina svih članova – 50%+1)

– osim poslova utvrđenih ovim Statutom, obavlja i druge poslove iz nadležnosti MH-a koji nisu izrijekom stavljeni u nadležnost drugog upravnog tijela i dužnosnika.

Predsjedništvo MH-a može imati savjetodavna tijela, a o čijem osnivanju donosi posebnu odluku.

Članak 29.

Glavni tajnik:

– pomaže predsjedniku MH-a pri ispunjavanju njegovih obveza i dužnosti;

– sudjeluje u pripremi organizacije središnjih tijela stranke, te osigurava sve tehničke, materijalne i organizacijske uvjete za njihov uspješan rad;

– provodi odluke koje su donijela upravna tijela stranke;

– ima ovlasti sudjelovati u radu sjednica ogranaka, županijskih organizacija sa savjetodavnom ulogom;

– skrbi o urednom izvješćivanju ogranaka, županijskih organizacija o radu predsjednika i Predsjedništva MH-a, te im dostavlja upute za rad i djelovanje u okviru svoje nadležnosti;

– vodi Registar članova.

Članak 30..

Časni sud ima 3 (tri) člana (članice).

Članovi (članice) Časnog suda biraju, između sebe, predsjednika (predsjednicu).

Rad Časnog suda MH-a regulira se Pravilnikom o radu Časnog suda MH-a, koji donosi Predsjedništvo MH-a.

Časni sud donosi svoje odluke običnom većinom (50%+1) uz zadovoljavanje kvoruma (kvorum označava broj članova koji je potreban nazočiti glasovanju da bi odluka bila valjana, a to je većina svih članova – 50%+1).

Časni sud ima pravo suspendirati ili isključiti iz članstva člana za ponašanje suprotno čl.13. Statuta. Na odluku o suspenziji/isključenju član (članica) ima pravo žalbe u roku od 8 (osam) dana od izricanja odluke i to Nadzornom odboru stranke, čija je odluka konačna.

Članak 31.

Nadzorni odbor MH-a ima tri (3) člana – predsjednika Nadzornog odbora i dva člana.

Članovi Nadzornog odbora biraju predsjednika između sebe.

Članovi Odbora ne mogu biti članovi drugih tijela stranke.

Nadzorni odbor donosi odluke natpolovičnom većinom svih članova.

Članak 32.

Nadzorni odbor MH-a:

– nadzire rad tijela utvrđenih ovim Statutom;

– o svom djelovanju i mišljenju izvještava Skupštinu Stranke i tijelo čiji je rad nadziran;

– nadzire materijalno i financijsko poslovanje stranke

– donosi konačnu odluku o isključenju člana iz MH-a

– nadležan je za tumačenje Statuta.

VI. FINANCIJSKO POSLOVANJE

Članak 33.

MH se financira:

– sredstvima od imovine;

– prihodima od dotacija;

– na ostale načine u skladu sa Zakonom o političkim strankama i ostalim propisima.

VII. ADMINISTRATIVNO POSLOVANJE

Članak 34.

Za obavljanje administrativnih poslova (knjigovodstvenih, komercijalnih, pravnih i ostalih), osnovat će se stručna služba s određenim brojem radnika.

Osnivanje i rad stručne službe utvrđuje se posebnim aktom kojeg donosi Predsjedništvo.

VIII. PRESTANAK DJELOVANJA MH-a

Članak 35.

O prestanku djelovanja MH-a donosi se odluka na Skupštini, dvotrećinskom većinom glasova ukupnog broja članova Skupštine.

Prestanak rada MH-a službeno se evidentira i izvršava brisanjem iz registra političkih stranaka kod nadležnog registracijskog tijela.

Članak 36.

U slučaju prestanka djelovanja MH-a sva imovina stranke dodjeljuje se udruzi Društvo tjelesnih invalida, Ilica 138, Zagreb.

IX. PRIJELAZNE I ZAVRŠNE ODREDBE

Članak 37.

Ovaj Statut stupa na snagu danom donošenja.

Članak 38.

Statut stranke objaviti će se u jednom od dnevnih listova ili u »Narodnim novinama«.

Zagreb, 8. srpnja 2011.

Predsjednik MH-a
Luka Borić, v. r.

Statut, NN 116/2011-2272